
Ministru kabineta sēdes protokollēmums

Noteikumu projekts "Grozījumi Ministru kabineta 2018. gada 27. novembra noteikumos Nr. 747 "Noteikumi par valsts pamatizglītības standartu un pamatizglītības programmu paraugiem""

· 1. Pieņemt iesniegto noteikumu projektu.
· 2. Valsts kancelejai sagatavot noteikumu projektu parakstīšanai.
· 3. Izglītības un zinātnes ministrijai līdz 2026. gada 15. septembrim sadarbībā ar sociālajiem un sadarbības partneriem izvērtēt iespēju paplašināt profesionālās izglītības programmu piedāvājumu jauniešiem pēc pamatizglītības ieguves un palielināt plānoto valsts finansēto vietu skaitu uzņemšanai šajās programmās 2027./2028. mācību gadā. Nepieciešamo papildu finansējumu rast, izvērtējot esošā profesionālās izglītības programmu uzņemšanas plāna efektivitāti un atbilstību izglītojamo pieprasījumam un darba tirgus vajadzībām, kā arī iespējas pārstrukturēt ESF projektos pieejamos līdzekļus un novirzīt tos profesionālās izglītības programmu piedāvājuma paplašināšanai un valsts finansēto vietu skaita palielināšanai.
· 4. Izglītības un zinātnes ministrijai līdz 2026. gada 30. septembrim sagatavot ziņojumu par profesionālās izglītības iestāžu uzņemšanas kapacitātes palielināšanas iespējām arodizglītības programmās, izvērtējot profesionālo kvalifikāciju piedāvājumu, profesionālās izglītības iestāžu reģionālo tvērumu, dienesta viesnīcu pieejamību un arodizglītības programmu īstenošanai nepieciešamos finanšu resursus un ar izstrādāto ziņojumu iepazīstināt arī Saeimas Izglītības, zinātnes un kultūras komisiju.
· 5. Izglītības un zinātnes ministrijai līdz 2026. gada 30. oktobrim izstrādāt un iesniegt Ministru kabinetā grozījumus Vispārējās izglītības likumā, pilnvarojot Ministru kabinetu noteikt izglītības iestādēm minimālo pamatizglītības sertifikātā norādītā mācību sasniegumu vērtējuma procentu apmēru uzņemšanai vispārējās vidējās izglītības programmās.
· 6. Izglītības un zinātnes ministrijai līdz katra gada:
· 6.1. 1. septembrim nodrošināt valsts pārbaudes darbu rezultātu pieejamību izglītības iestādēm;
· 6.2. 1. novembrim nodrošināt 9. klases valsts pārbaudes darbu rezultātu izvērtējumu un metodiskos ieteikumus pedagogiem mācību procesa pilnveidei konkrētajos mācību priekšmetos.
· 7. Izglītības un zinātnes ministrijai līdz 2026.gada 30. oktobrim sadarbībā ar sociālajiem un sadarbības partneriem sagatavot atbalsta pasākumu plānu izglītības iestādēm un pedagogiem, lai paaugstinātu pamatprasmju līmeni dabaszinātnēs.
· 8. Izglītības un zinātnes ministrijai sadarbībā ar Valsts izglītības attīstības aģentūru līdz 2026. gada 30. oktobrim nodrošināt metodisko un informatīvo atbalstu izglītības iestādēm un pedagogiem valsts pārbaudes darba dabaszinātnēs ieviešanai un norisei, tai skaitā nodrošinot pārbaudes darba programmas pieejamību, norises nosacījumu skaidrošanu, uzdevumu piemērus un konsultācijas.
· 9. Valsts izglītības attīstības aģentūrai 2026./2027. mācību gadā nodrošināt pedagogu profesionālās kompetences pilnveides pasākumus dabaszinātņu mācību jomas satura īstenošanas un valsts pārbaudes darba ieviešanas atbalstam.
· 10. Izglītības un zinātnes ministrijai sadarbībā ar pašvaldībām līdz 2026. gada 30. septembrim izvērtēt izglītības iestāžu faktisko nodrošinājumu ar skolēniem un pedagogiem pieejamiem mācību līdzekļiem dabaszinātņu mācību priekšmetos, tostarp mācību grāmatām un digitālajiem mācību resursiem. Izglītības un zinātnes ministrijai, ņemot vērā izvērtējuma rezultātus, līdz 2026. gada 30. oktobrim iesniegt izskatīšanai Ministru kabinetā priekšlikumus trūkstošo mācību līdzekļu nodrošināšanai dabaszinātņu mācību priekšmetos 7. – 9. klasē, tostarp izvērtējot iespēju šim mērķim izmantot Valsts izglītības attīstības aģentūras īstenotajā ESF+ projektā "Pedagogu profesionālās atbalsta sistēmas izveide" pieejamos resursus un šā risinājuma īstenošanai nepieciešamos normatīvo aktu grozījumus.
· 11. Izglītības un zinātnes ministrijai līdz 2027. gada 15. maijam sadarbībā ar Valsts izglītības attīstības aģentūru un sociālajiem un sadarbības partneriem izstrādāt priekšlikumus vidējā termiņā nepieciešamajām izmaiņām profesionālās izglītības programmu un profesionālo kvalifikāciju piedāvājumā un tam nepieciešamā finansējuma plānošanai 2028.–2034. gada Eiropas Savienības fondu plānošanas periodā.
· 12. Izglītības un zinātnes ministrijai sadarbībā ar Valsts izglītības attīstības aģentūru un Izglītības kvalitātes valsts dienestu 2026./2027. mācību gadā nodrošināt izglītības iestāžu summatīvā vērtējuma uzlabošanas pieejas īstenošanas monitoringu un līdz 2027. gada 30. jūnijam sagatavot izvērtējumu, iekļaujot informāciju un atgriezenisko saiti no izglītības iestādēm, pedagogiem, skolēniem un viņu vecākiem.

